Meget har ændret sig siden 1982 - i dagens løb i Rold Skov gik mange af eleverne op i deres puls. - Det var lidt underligt at løbe med, man skulle vænne sig til, at det strammede lidt i starten, men det var meget sjovt at følge med i ens tid og puls, fortæller Jacob Laursen fra 6.a på Arden Skole. Han var en af de elever som i dag løb med et pulsur. Skov- og Naturstyrelsen har muliggjort købet af dem, skolerne har fra en pulje kunnet søge om tilskud til aktiviteter som foregår i naturen. Og pulsuret kan også bruges til andre ting end at måle pulsen. - Når vi nu har lavet nogle test, kan vi måle hvor højt vi kan få pulsen op og biologilærerne kan bruge pulsuret når de underviser i kroppens kredsløb, så der er mange muligheder, forklarer idrætslærer Rasmus Møller på Arden Skole. Ved mål bliver den sidste spurt sat ind og de sidste kræfter brugt, inden at beviset på dagens anstrengelser bliver udleveret - og pulsen banker ikke længere så hurtigt som den har gjort, i stedet for er det nu efterårsferien som banker på døren.

Opsummering:
Skolebøgerne var i dag skiftet ud med løbesko og masser af sved. For 25. gang løb skolernes motionsdag af stablen.